ബസും കാറും ബൈക്കും കൂട്ടിയിടിച്ച് ഒരാള്ക്കു പരിക്ക് നിലന്പൂര്: കെഎസ്ആര്ടിസി ബസും കാറും ബൈക്കും കൂട്ടിയിടിച്ച് കാര് ഡ്രൈവര്ക്ക് പരിക്ക്. കാര് ഡ്രൈവര് കോഴിക്കോട് തിരുവന്പാടി സ്വദേശി അജേഷ് ജോര്ജി 42 നാണ് തോളെല്ലിനു പരിക്കേറ്റത്. ബസ് വൈദ്യുതി തൂണിലിടിച്ച് തകര്ന്നു ബസിനു മുകളിലേക്കു പതിച്ചു. വന് ദുരന്തം ഒഴിവായി. ചൊവ്വാഴ്ച പുലര്ച്ചെ അഞ്ചു മണിയോടെ നിലന്പൂര് ജനതപ്പടിയില് ലിറ്റില് ഫ്ളവര് സ്കൂളിനു സമീപമാണ് അപകടം. വഴിക്കടവ് ഭാഗത്തു നിന്നു എറണാകുളത്തേക്കു പോവുകയായിരുന്ന കെഎസ്ആര്ടിസി ബസും വഴിക്കടവ് ഭാഗത്തേക്കു പോവുകയായിരുന്ന കാറും ബൈക്കുമാണ് അപകടത്തില്പ്പെട്ടത്. കാര് ബൈക്കിനെ മറികടക്കുന്നതിനിടയില് എതിര്ഭാഗത്തു നിന്നു വന്ന ബസില് ഇടിക്കുകയായിരുന്നു. നിയന്ത്രണം വിട്ട ബസ് വൈദ്യുതി തൂണിലിടിച്ചതോടെ വൈദ്യുതി തൂണ് തകര്ന്നു ബസിനു മുകളിലേക്ക് പതിച്ചു. പരിക്കേല്ക്കാതെ ബസ് യാത്രക്കാരും ജീവനക്കാരും രക്ഷപ്പെട്ടു. 42 യാത്രക്കാരാണ് ബസിലുണ്ടായിരുന്നത്. ബൈക്ക് യാത്രക്കാരനും കാര്യമായ പരിക്കില്ല.